Ingelegde Kwepers en Beet – toortsie.com
Maart 27, 2015 Mei 29, 2016 ~ Toortsie
Ek was só bly toe ek kwepers in ons Checkers sien!
Wanneer jy met kwepers werk, moet jy vinnig werk, want sodra jy aan die kweper skil, begin dit verkleur.
Ek gebruik die resep in Kook en Geniet. Hul sê dat jy eers die kwepers moet kook in gewone water, en dan maak jy die suikerstroop waarin jy dit kook. Ek kook dit sommer van die begin af in die stroop.
Ek sien die resep in die Landbouweekblad gee allerhande speserye wat ‘n mens kan bysit. Ek het dit nie gedoen nie, maar dit kan nogals baie lekker wees.
Gooi in ‘n groot bak 4.5 liter water, 4 hoogvol teelepels sout en 25 ml asyn. Hierin gooi jy jou geskilde kwepers solank jy nog besig is om dit voor te berei. Maak elke stukkie goed nat om verkleuring te voorkom.
In ‘n groot kastrol maak jy ‘n middelmatige stroop aan: 1 deel suiker gemeng met twee dele water. Sit dit solank op die stoof en laat die suiker smelt. Bring tot kookpunt. Roer gereeld.
Skrop die skille van die kwepers skoon met die skurwe kant van ‘n sponsie. Sny in wiggies en sny die pitte uit. Skil dit as jy dit verkies. (Ek het ‘n klompie geskil en ‘n klompie ongeskil gelos, en in aparte kastrolle gekook. Aanvanklik het ek gedink dat ek dit nie weer met skille aan sal kook nie, maar dit was tog op die ou end lekker en die manne het dit geëet sonder klagtes.)
Die geskilde/ongeskilde kwepers lê solank in die asyn/soutwater wat jy aangemaak het. Sodra alles klaar geskil en gesny is, gooi jy dit in die kokende stroop. Laat kook totdat dit sag is. Sag, maar tog ferm.
Intussen steriliseer jy die potte. Draai die deksels af en sit dit in die oond by 100ºC. Mens kan dit glo ook in die mikrogolf steriliseer, maar ek volg nog die ou manier. Ek sit ook die deksels in die oond.
Wanneer dit gaar is, word dit onmiddellik gebottel. Skep eers die potte vol van die kwepers en gooi dan die pot heel vol met die stroop.
Dit kan lank gebêre word. Eet dit as bykos by braaivleis.
Ek het een keer my skoonma se beetblatjang resep gegee, wat héérlik is. Dis so ‘n soet-suur beet.
Vandag gee ek die resep vir gewone ingelegde beet.
Kook jou bete gaar, skil af en sny in skywe of rasper dit, of as dit klein beetjies, is, hou dit heel.
Kook in gelyke hoeveelhede water, asyn en suiker. Gooi die gaar beet, soos gesny volgens jou voorkeur, hierby. Laat kook vir 5 minute. Bottel warm.
Loer by Pinterest waar ek nog skakels na ingelegde kosse gee.
Beide hierdie resepte is NIE vir mense wat ‘n Lae Koolhidraat Hoë Vet dieet volg nie.
Posted in Kosdinge	BeetIngelegde beetIngelegde kwepersKwepers
‹ PreviousDie impak van verandering op ons huwelik
Next ›Toorts se Toeka Tokkel oor boeke
16 thoughts on “Ingelegde Kwepers en Beet”
Maart 27, 2015 om 6:04 vm
Dit klink en lyk sommer baie lekker. Ek is n lui kookster maar as ek sulke inlê goed sien het ek sommer lus om te maak. Ek het tog vroeër jare ingelê. Vandat ek alleen is is dit net nie vir my die moeite werd nie.(Alleen wees gaan al vir 22 jaar- omtrent al n leeftyd)
Maart 27, 2015 om 6:36 vm
Dis juis uit luiheud wat ek sulke gied maak dab hoef ek nie elke keer weer te kook nie.
Maart 27, 2015 om 8:59 vm
Jy is baie, baie fluks! Ek het Desember nogals vol bravade op Facebook gevra vir bottels want ek wou inlê … en al wat lê tot vandag toe … is die leë bottles in die kas 🙂
Maart 27, 2015 om 9:26 vm
Hou hulle daar – hulle eet nie kos op nie!
Maart 27, 2015 om 9:57 vm
Ek wag vir Desember … dalk … net dalk hierdie jaar 🙂
Maart 27, 2015 om 10:21 vm
Vir my leefstyl is dit die maklikste manier. Ons slaap te veel uit, so ek gryp net ‘n pot of twee.
Maart 27, 2015 om 9:25 vm
Ek’s mal oor kwepers. En beet! Ek gebruik die Tuis resep vir kwepers. Met Verjuice en ster anys en vars vanielje, dan sit ek sommer naeltjies en pypkaneel ook by. Baie lekker! Maar die Verjuice maak dit nogal duur
Ek het dit al klaar gemaak toe ek die lekker speserye sien wat Landbouweekblad ingooi. Sal dit beslis in die toekoms ook doen. 🙂
Maart 27, 2015 om 10:34 vm
SJOE JY IS ‘N DEUGSAME VROU… LYK HEERLIK!
Maart 27, 2015 om 10:44 vm
Nee wat, nie deugsaam nie. Dit maak die lewe vir myself net baie makliker. 🙂 Een keer se werk vir ‘n klomp keer se plesier. 🙂
Maart 27, 2015 om 2:23 nm
Wanneer laas het ek kwepers geeët? Dit lyk heerlik. Stem, jy is ‘n flukse vrou.
Maart 27, 2015 om 2:44 nm
Nee jul is net so fluks. Julle blaker dit net nie so uit nie.
Maart 27, 2015 om 4:51 nm
Nee Toorts, vat die kompliment as hy jou kant toe kom. Daar is nie ‘n manier waarop ek goete inlê, en konfyt kook, en brood bak nie. Gelukkig het ek so ‘n dogter…. en ons eet heerlik aan alles wat haar hande optower.
Maart 27, 2015 om 4:54 nm
Maart 29, 2015 om 11:45 vm
Hier in Bellville is daar ‘n markie wat bokse kwepers teen gewoonlik so R25 verkoop as dit in seisoen is. Se as ek moet uitkyk daarvoor. Ek kan dit in Hermanus kry vir jou
Maart 29, 2015 om 12:20 nm
Dankie, jy’s dierbaar. Hier is nog by Checkers, ek dink ek sal nog een keer koop. Ek het darem so 6 groot potte vol gekry van die vorige kooksel. ❤
471,047 ste persoon wat hier inloer! Baie dankie en welkom! Hoop jy loer weer in.